abelam
Store norske leksikon,Historie,Verdens historie og samtidshistorie,Oseania og verdenshavene,Folkegrupper i Melanesia
Abelam er en folkegruppe i provinsen East Sepik i det nordøstlige Papua Ny-Guinea. De teller over 40 000 og bor i spredte landsbyer med 50–1000 innbyggere i Maprik-området, fra slettene rundt Middle Sepik til høyere områder ved Prince Alexander-fjellene. De snakker et papuaspråk som tilhører språkgruppa Ndu. Abelamene er hagebrukere, og tradisjonelle avlinger har vært yams, taro, sagopalmer og søtpoteter, samt kaffe og kakao for salg på eksterne markeder. De holder griser som, sammen med yams, inngår i storstilte gaveutvekslinger i forbindelse med ulike ritualer.
Abelamene er kjent for sitt kunsthåndverk, blant annet vakkert mønsterflettede bærenett og malte treutskjæringer. De største landsbyene har forseggjorte seremonielle hus som er opptil 25 meter høye. Les mer i Store norske leksikon East Sepik Papua Ny-Guinea Papua Ny-Guineas befolkning Litteratur Ludovic, C. (2013) Growing artefacts, displaying relationships : yams, art and technology amongst the Nyamikum Abelam of Papua New Guinea. New York: Berghahn Books. Finn boka i Oria.